CELEX: 32015R2233
Language: el
Date: 2015-12-02 00:00:00
Title: Εκτελεστικός κανονισμός (ΕΕ) 2015/2233 της Επιτροπής, της 2ας Δεκεμβρίου 2015, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας haloxyfop-P (Κείμενο που παρουσιάζει ενδιαφέρον για τον ΕΟΧ)

3.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 317/26
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2233 ΤΗΣ ΕΠΙΤΡΟΠΉΣ
   της 2ας Δεκεμβρίου 2015
   για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας haloxyfop-P
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 21 παράγραφος 3 δεύτερη περίπτωση και το άρθρο 78 παράγραφος 2,
   Εκτιμώντας τα ακόλουθα:
   
               (1)
            
            
               Η οδηγία 2010/86/ΕΕ της Επιτροπής (2) καταχώρισε τη haloxyfop-P ως δραστική ουσία στο παράρτημα I της οδηγίας 91/414/ΕΟΚ του Συμβουλίου (3), υπό την προϋπόθεση ότι τα οικεία κράτη μέλη εξασφαλίζουν ότι ο κοινοποιών, κατόπιν αίτησης του οποίου η ουσία haloxyfop-P καταχωρίστηκε στο εν λόγω παράρτημα, παρέχει περαιτέρω επιβεβαιωτικές πληροφορίες σχετικά με τον κίνδυνο για μόλυνση των υπόγειων υδάτων από τους μεταβολίτες της στο έδαφος.
            
         
               (2)
            
            
               Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρούνται ότι έχουν εγκριθεί δυνάμει του κανονισμού (ΕΚ) αριθ. 1107/2009 και απαριθμούνται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).
            
         
               (3)
            
            
               Ο κοινοποιών υπέβαλε πρόσθετες πληροφορίες με τη μορφή μελετών με σκοπό την επιβεβαίωση της εκτίμησης της επικινδυνότητας για τα υπόγεια ύδατα στο κράτος μέλος εισηγητή, την Αυστρία, εντός της προβλεπόμενης προθεσμίας για την υποβολή τους.
            
         
               (4)
            
            
               Η Αυστρία αξιολόγησε τα συμπληρωματικά στοιχεία που υπέβαλε ο κοινοποιών. Υπέβαλε δε την αξιολόγησή της με τη μορφή προσθήκης στο σχέδιο έκθεσης αξιολόγησης στα άλλα κράτη μέλη, στην Επιτροπή και στην Ευρωπαϊκή Αρχή για την Ασφάλεια των Τροφίμων, στο εξής «η Αρχή», στις 15 Οκτωβρίου 2013.
            
         
               (5)
            
            
               Η Επιτροπή συμβουλεύτηκε την Αρχή, η οποία υπέβαλε τη γνώμη της σχετικά με την εκτίμηση της επικινδυνότητας της ουσίας haloxyfop-P στις 28 Νοεμβρίου 2014 (5).
            
         
               (6)
            
            
               Η Επιτροπή έκρινε ότι οι συμπληρωματικές πληροφορίες που υπέβαλε ο κοινοποιών καταδείκνυαν ότι ο μεταβολίτης DE-535 πυριδινόνη πρέπει να θεωρείται τοξικός και, κατά συνέπεια, δεν θα πρέπει να εμφανίζεται σε συγκέντρωση υψηλότερη από τις οριακές τιμές που προβλέπονται για τα υπόγεια ύδατα, δηλαδή τα 0,1 μg/l.
            
         
               (7)
            
            
               Η Επιτροπή κάλεσε τον κοινοποιούντα να υποβάλει τις παρατηρήσεις του σχετικά με την έκθεση ανασκόπησης για την ουσία haloxyfop-P.
            
         
               (8)
            
            
               Η Επιτροπή συμπέρανε ότι οι περαιτέρω επιβεβαιωτικές πληροφορίες που απαιτούνταν δεν υποβλήθηκαν πλήρως και ότι δεν μπορεί να αποκλειστεί μη αποδεκτός κίνδυνος για τα υπόγεια ύδατα, εκτός αν επιβληθούν περαιτέρω περιορισμοί.
            
         
               (9)
            
            
               Επιβεβαιώνεται ότι η δραστική ουσία haloxyfop-P θα πρέπει να θεωρείται ότι έχει εγκριθεί σύμφωνα με τον κανονισμό (ΕΚ) αριθ. 1107/2009. Για να αποτραπεί η εμφάνιση του μεταβολίτη στα υπόγεια ύδατα σε ποσότητα που υπερβαίνει το όριο που αναφέρεται στην αιτιολογική σκέψη 6 ανωτέρω, είναι, ωστόσο, σκόπιμο να τροποποιηθούν οι όροι χρήσης αυτής της δραστικής ουσίας, ιδίως με τον καθορισμό ορίων για τη δοσολογία και τη συχνότητα εφαρμογής της.
            
         
               (10)
            
            
               Συνεπώς, το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως.
            
         
               (11)
            
            
               Θα πρέπει να δοθεί επαρκής χρόνος στα κράτη μέλη για την τροποποίηση ή την ανάκληση των αδειών για τα φυτοπροστατευτικά προϊόντα που περιέχουν την ουσία haloxyfop-P.
            
         
               (12)
            
            
               Για τα φυτοπροστατευτικά προϊόντα που περιέχουν την ουσία haloxyfop-P, στις περιπτώσεις που τα κράτη μέλη παραχωρούν περίοδο χάριτος σύμφωνα με το άρθρο 46 του κανονισμού (ΕΚ) αριθ. 1107/2009, η εν λόγω περίοδος θα πρέπει να λήγει το αργότερο 18 μήνες από την έναρξη ισχύος του παρόντος κανονισμού.
            
         
               (13)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του κανονισμού (ΕΚ) αριθ. 540/2011
   Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
   Άρθρο 2
   Μεταβατικά μέτρα
   Σύμφωνα με τον κανονισμό (ΕΚ) αριθ. 1107/2009, τα κράτη μέλη, όπου είναι αναγκαίο, τροποποιούν ή ανακαλούν ισχύουσες άδειες κυκλοφορίας φυτοπροστατευτικών προϊόντων που περιέχουν την ουσία haloxyfop-P ως δραστική ουσία έως τις 23 Ιουνίου 2016.
   Άρθρο 3
   Περίοδος χάριτος
   Τυχόν περίοδος χάριτος την οποία παραχωρούν τα κράτη μέλη σύμφωνα με το άρθρο 46 του κανονισμού (ΕΚ) αριθ. 1107/2009 είναι όσο το δυνατόν συντομότερη και εκπνέει στις 23 Ιουνίου 2017 το αργότερο.
   Άρθρο 4
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Δεκεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 309 της 24.11.2009, σ. 1.
   
      (2)  Οδηγία 2010/86/ΕΕ της Επιτροπής, της 2ας Δεκεμβρίου 2010, για την τροποποίηση της οδηγίας 91/414/ΕΟΚ του Συμβουλίου ώστε να καταχωριστεί η ουσία haloxyfop-P ως δραστική ουσία ( ΕΕ L 317 της 3.12.2010, σ. 36).
   
      (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).
   
      (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
   
      (5)  Ευρωπαϊκή Αρχή για την Ασφάλεια των Τροφίμων, Συμπεράσματα σχετικά με την επιστημονική επανεξέταση της εκτίμησης επικινδυνότητας φυτοφαρμάκων όσον αφορά τις επιβεβαιωτικές πληροφορίες που υποβλήθηκαν για τη δραστική ουσία haloxyfop-P. EFSA Journal 2014·12(12):3931, 33 σελ. doi:10.2903/j.efsa.2014.3931. Διαθέσιμο ηλεκτρονικά στη διεύθυνση: www.efsa.europa.eu/efsajournal.htm
   
      ΠΑΡΑΡΤΗΜΑ
      Η στήλη «Ειδικοί όροι» της σειράς 309, haloxyfop-P, στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, αντικαθίσταται από το ακόλουθο κείμενο:
      
         «ΜΕΡΟΣ A
         Επιτρέπεται να χρησιμοποιείται μόνον ως ζιζανιοκτόνο σε δοσολογίες που δεν υπερβαίνουν τα 0,052 kg δραστικής ουσίας ανά εκτάριο ανά εφαρμογή, ενώ μία μόνον εφαρμογή μπορεί να επιτραπεί κάθε τρία έτη.
         ΜΕΡΟΣ Β
         Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, πρέπει να λαμβάνονται υπόψη τα συμπεράσματα της έκθεσης ανασκόπησης για την ουσία haloxyfop-P, και ιδίως τα προσαρτήματα I και II αυτής, όπως οριστικοποιήθηκε στο πλαίσιο της μόνιμης επιτροπής για την τροφική αλυσίδα και την υγεία των ζώων στις 28 Οκτωβρίου 2010.
         Κατά τη συνολική αυτή αξιολόγηση, τα κράτη μέλη δίνουν ιδιαίτερη προσοχή:
         
                     —
                  
                  
                     στην προστασία των υπόγειων υδάτων, ιδίως από τον σχετικό μεταβολίτη εδάφους DE-535 πυριδινόνη, όταν η δραστική ουσία χρησιμοποιείται σε περιοχές με ευαίσθητα εδαφικά και/ή κλιματικά χαρακτηριστικά,
                  
               
                     —
                  
                  
                     στην ασφάλεια των χειριστών και την εξασφάλιση ότι οι όροι χρήσης προβλέπουν τη χρήση κατάλληλου εξοπλισμού ατομικής προστασίας,
                  
               
                     —
                  
                  
                     στην προστασία των υδρόβιων οργανισμών· οι όροι έγκρισης περιλαμβάνουν, κατά περίπτωση, μέτρα περιορισμού του κινδύνου, όπως επαρκείς ζώνες απομόνωσης,
                  
               
                     —
                  
                  
                     στην ασφάλεια του καταναλωτή όσον αφορά την παρουσία στα υπόγεια ύδατα του μεταβολίτη DE-535 πυριδινόλη.».